**Dôvodová správa**

1. **Všeobecná časť**

Návrh zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z. predkladá na rokovanie Národnej rady Slovenskej republiky skupina poslancov Národnej rady Slovenskej republiky.

Navrhovanou novelou zákona o verejnom obstarávaní sa navrhuje upraviť utajovanie zmlúv a ich častí na základe obchodného tajomstva pri verejnom obstarávaní. Pravidlá pre zachovávanie dôvernosti informácií vo verejnom obstarávaní upravuje § 22 zákona o verejnom obstarávaní a rieši uvedenú problematiku všeobecne, či už ide o zmluvy alebo iné podklady a dokumenty vo verejnom obstarávaní. Uvedený paragraf upravuje podmienky označovania informácií za dôverné vo verejnom obstarávaní. Podľa platného právneho stavu je možné označiť za dôverné výhradne obchodné tajomstvo, technické riešenia a predlohy, návody, výkresy, projektové dokumentácie, modely, spôsob výpočtu jednotkových cien a ak sa neuvádzajú jednotkové ceny, ale len cena, tak aj spôsob výpočtu ceny a vzory.

**Návrh zákona má ambíciu upraviť uvedené pravidlo tak, aby nedochádzalo k jeho zneužívaniu a preto po nadobudnutí účinnosti navrhovanej novely zákona o verejnom obstarávaní už nebude možné označiť obchodné tajomstvo na účely verejného obstarávania za dôvernú informáciu.** Zákon o ochrane utajovaných skutočností zostáva navrhovanou novelou zákona nedotknutý.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh zákona nebude mať negatívny vplyv na verejné financie. Návrh zákona nebude mať vplyv na podnikateľské prostredie, životné prostredie, nepredpokladá sa negatívny vplyv na informatizáciu spoločnosti a sociálny vplyv.

1. **Osobitná časť**

**K Čl. I**

**K bodu 1**

Navrhovanou úpravou § 22 zákona o verejnom obstarávaní sa upravuje utajovanie zmlúv a ich častí na základe obchodného tajomstva pri verejnom obstarávaní. Po nadobudnutí účinnosti navrhovanej novely zákona o verejnom obstarávaní už nebude možné označiť obchodné tajomstvo na účely verejného obstarávania za dôvernú informáciu.

**K bodu 2**

Z hľadiska právnej istoty sa navrhuje upraviť prechodné ustanovenia k navrhovanej právnej úprave.

**K Čl. II**

Navrhuje sa nadobudnutie účinnosti novely zákona.